b'\n_START_ARTICLE_\nRuska modra ma\xc4\x8dka\n_START_SECTION_\nIzvor in zgodovina\n_START_PARAGRAPH_\nZa razliko od ve\xc4\x8dine pasemskih ma\xc4\x8dk je ruska modra ma\xc4\x8dka naravno vzgojena pasma. Po anekdotah naj bi izvirala iz ruskega pristani\xc5\xa1kega mesta Arhangelsk. Iz Arhangelska so to pasmo prenesli v Anglijo in Severno Evropo v \xc5\xa1estdesetih letih 19. stoletja. Prva predstavitev pasme je bila leta 1875 v Kristalni pala\xc4\x8di v Angliji. Predstavili so jih kot arhangelske ma\xc4\x8dke. Od takrat je pasma tekmovala v razredu vseh modrih ma\xc4\x8dk, dokler ni leta 1912 dobila svojega razreda._NEWLINE_Do 2. svetovne vojne se je pasma ve\xc4\x8dinoma razvijala v Angliji in Skandinaviji. Med 2. svetovno vojno se je \xc5\xa1tevilo ruskih modrih ma\xc4\x8dk mo\xc4\x8dno skr\xc4\x8dilo, nekateri rejci so jih za\xc4\x8deli kri\xc5\xbeati s siamskimi ma\xc4\x8dkami in tako so se ruske modre ma\xc4\x8dke v Evropi ohranile. V Ameriki so med 2. svetovno vojno popolnoma izginile in rejci so s kri\xc5\xbeanjem skandinavske in angle\xc5\xa1ke modre ma\xc4\x8dke vzgojili novo pasmo, ki je danes znana kot moderna ruska modra ma\xc4\x8dka. To pasmo lahko \xc5\xa1e danes vidimo na ma\xc4\x8djih razstavah v Ameriki.\n_START_SECTION_\nTelesne zna\xc4\x8dilnosti\n_START_PARAGRAPH_\nRusko modro ma\xc4\x8dko odlikuje vitko telo srednje velikosti, ki je pokrito z mehkim kratkim modrosivim ko\xc5\xbeuhom. Ko\xc5\xbeuh je edinstven, saj ima dva sloja. Spodnji sloj je mehek in kratek, zgornji sloj pa dalj\xc5\xa1i. Dalj\xc5\xa1e dlake so modre in imajo srebrne konice, kar daje ko\xc5\xbeuhu svetlikajo\xc4\x8d videz. Odlikujejo jih dolge noge z ovalnimi \xc5\xa1apicami in vijoli\xc4\x8dnimi blazinicami ter \xc5\xbeivo zelene o\xc4\x8di. Rumene in bele lise v o\xc4\x8deh se pri odraslih ma\xc4\x8dkah smatrajo kot nepravilnosti.\n_START_SECTION_\nVedenjske zna\xc4\x8dilnosti\n_START_PARAGRAPH_\nRuske modre ma\xc4\x8dke so znane kot zelo inteligentne in aktivne \xc5\xbeivali. Rade se igrajo z razli\xc4\x8dnimi igra\xc4\x8dami, lahko pa se nau\xc4\x8dijo tudi same odpirati vrata ali okna. Zelo dobro zaznavajo \xc4\x8dlove\xc5\xa1ka ob\xc4\x8dutja in nave\xc5\xbeejo tesen stik z bli\xc5\xbenjimi ljudmi ali drugimi hi\xc5\xa1nimi ljubljen\xc4\x8dki ob tujcih pa so zelo plahe. So zelo tihe in \xc4\x8diste ma\xc4\x8dke. Po izku\xc5\xa1njah mnogih rejcev so samci bolj aktivni in \xc5\xbeivahni od samic.\n_START_SECTION_\nVzreditelji\n_START_PARAGRAPH_\nV Sloveniji je trenutno zgolj eden uradni vzreditelj ruske modre ma\xc4\x8dke - Blue Ballet.'